Oficialusis leidinys L 071 , 31/03/1995 p. 0003 - 0004



Tarybos Reglamentas (EB) Nr. 684/95 1995 m. kovo 27 d. iš dalies keičiantis Reglamentą (EB) Nr. 603/95 dėl bendro sausųjų pašarų rinkos organizavimo EUROPOS SĄJUNGOS TARYBA, atsižvelgdama į Europos bendrijos steigimo sutartį, ypač į jos 42 ir 43 straipsnius, atsižvelgdama į Komisijos pasiūlymą [1], atsižvelgdama į Europos Parlamento nuomonę [2], kadangi Taryba, patvirtindama Reglamentą (EB) Nr. 603/95 dėl bendro sausųjų pašarų rinkos organizavimo [3], nurodė, kad ir toliau galutinai turi būti nustatoma 6 straipsnyje numatyta avansinių išmokų norma; kadangi dėl padidintos išmokos normos jokiu būdu neturėtų būti neteisingai taikoma maksimalaus apdrausto kiekio sistema; kadangi šį tikslą galima pasiekti taikant užstatų sistemą; kadangi ši nauja galimybė neturėtų pakenkti operatoriams, pageidaujantiems gauti mažesnę 6 straipsnyje numatyto avanso normą nepateikiant užstato; kadangi dėl to Reglamentą (EB) Nr. 603/95 reikėtų iš dalies pakeisti, PRIĖMĖ ŠĮ REGLAMENTĄ: 1 straipsnis Reglamentas (EB) Nr. 603/95 iš dalies keičiamas taip: 1. 6 straipsnis yra keičiamas taip: "6 straipsnis 1. Sausuosius pašarus perdirbančios įmonės, prašančios šiame reglamente nurodytos pagalbos, turi teisę gauti šį avansą: - 41,30 ekiu už toną sausųjų pašarų, kuriems prašoma 3 straipsnio 2 dalyje nurodytos pagalbos, arba 55,06 ekiu už toną, jei jos už toną pateikė 13,76 ekiu užstatą, ir - 23,18 ekiu už toną sausųjų pašarų, kuriems prašoma 3 straipsnio 3 dalyje nurodytos pagalbos, arba 30,91 ekiu už toną, jei jos už toną pateikė 7,73 ekiu užstatą. Valstybės narės atlieka būtinus patikrinimus, užtikrinančius teisės į avansą pagrįstumą. Nustačius teisę į išmoką, išmokamas avansas. Tačiau avansas gali būti išmokamas dar neįgijus teisės į jį, jei perdirbimo įmonė pateikia avanso dydį atitinkantį užstatą, pridėjus 10 %. Šis užstatas atstoja bet kurį kitą užstatą, kuris galėjo būti pateiktas pagal pirmosios pastraipos pirmos arba antros įtraukos nuostatas. Tas užstatas sumažinamas iki minėto pirmoje arba antroje įtraukoje numatyto dydžio, vos tik nustatoma teisė į pagalbą, o visiškai grąžinamas sumokėjus likutį. 2. Norint įgyti teisę į avansą, minimus sausuosius pašarus būtina išvežti iš perdirbimo įmonės. 3. Išmokėjus avansą, išmokamas likutis, kuris, atsižvelgiant į 5 straipsnio nuostatas, yra lygus galimam avansinės sumos ir sausuosius pašarus perdirbančiai įmonei priklausančios visos pagalbos sumos skirtumui. 4. Išmokėjus avansą, kuris yra didesnis už visą sausuosius pašarus perdirbančiai įmonei skirtą pagalbos sumą, atsižvelgiant į 5 straipsnio nuostatas įmonė valstybės narės kompetentingos institucijos prašymu grąžina jai permokėtą avanso dalį." 2. 18 straipsnio a punkte po antrosios įtraukos įrašoma ši įtrauka: "— 6 straipsnio 1 dalyje paminėtų užstatų grąžinimu." 3. 20 straipsnis papildomas šia pastraipa: "3. Nuorodos į reglamentą, panaikintą remiantis šio straipsnio 1 ir 2 dalių nuostatomis, laikomos nuorodomis į šį reglamentą." 2 straipsnis Šis reglamentas įsigalioja jo paskelbimo Europos Bendrijų oficialiajame leidinyje dieną. Jis taikomas nuo 1995 m. balandžio 1 d. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1995 m. kovo 27 d. Tarybos vardu Pirmininkas J. Puech [1] OL C 365, 1994 12 21, p. 8. [2] OL C 56, 1995 3 6. [3] OL L 63, 1995 3 21, p. 1. --------------------------------------------------